
   Ներկայացված նախագծով առաջարկվում է Հայաստանի Հանրապետության տարածքային կառավարման և ենթակառուցվածքների նախարարության պետական գույքի կառավարման կոմիտեին (այսուհետ՝ Կոմիտե) ամրացված պետական սեփականություն հանդիսացող, քաղաք Երևան, Դավթաշեն Հալաբյան փողոց 48 շենք, 43 ոչ բնակելի տարածք հասցեում գտնվող անշարժ գույքը (այսուհետ՝ Գույք) օտարել էլեկտրոնային աճուրդով՝ համաձայն հավելվածի:
Աճուրդով օտարման ենթակա Գույքի 1-ին աճուրդի վաճառքի մեկնարկային գինը կսահմանվի հիմք ընդունելով Հայաստանի Հանրապետության կառավարության 2021 թվականի ապրիլի 15-ի N 587-Ն և Հայաստանի Հանրապետության կառավարության 2023 թվականի սեպտեմբերի 28-ի N 1667-Ն որոշումներով հաստատված կարգերի պահանջները՝ 2026 թվականի մարտի 3-ի դրությամբ Գույքի գնահատված շուկայական արժեքի 100 տոկոսի չափով՝ 315 800 000 ՀՀ դրամ՝ համաձայն որոշման նախագծի հավելվածի։
Նախագծով սահմանվել է, որ առաջին էլեկտրոնային աճուրդը չկայացած համարվելու դեպքում՝ կազմակերպել հերթական էլեկտրոնային աճուրդներ մինչև Գույքի հերթական էլեկտրոնային աճուրդների կազմակերպման վերջնաժամկետը՝ համաձայն հավելվածի։
Գնորդը պարտավոր է վճարել նաև Գույքի արժեքի որոշման ծառայությունների վճարը, որը կազմել է 319 152 ՀՀ դրամ (ներառյալ՝ ավելացված արժեքի հարկը)։
[bookmark: _heading=h.4qe9atojwv2r]Ստորև ներկայացվում է օտարման առաջարկվող Գույքի տվյալների վերաբերյալ համառոտ նկարագիր․
Քաղաք Երևան, Դավթաշեն Հալաբյան փողոց 48 շենք, 43 ոչ բնակելի տարածք հասցեում գտնվող 753.2 քառ. մետր մակերեսով տարածքի, ինչպես նաև բազմաբնակարան շենքի զբաղեցրած, օգտագործման և սպասարկման համար հատկացված 0.159134 հա հողամասի և ընդհանուր օգտագործման տարածքների նկատմամբ սեփականատիրոջ համապատասխան բաժնային մասի շուկայական արժեքին մոտարկված կադաստրային արժեքը կազմում է 314 795 812 ՀՀ դրամ:
Ըստ «Աբիտ» ՍՊԸ գնահատման գործակալության (այսուհետ՝ Գնահատող) կողմից 03․03․2026թ․ կազմված գնահատման հաշվետվության շենք-շինությունները կառուցվել են 1985թ․ և բաղկացած են 1 հարկից։ Գնահատողի կողմից շենք-շինությունների տեխնիկական վիճակը գնահատված է բավարար։ Արտաքին հարդարումը՝ սրբատաշ տուֆ, արտաքին պատերը՝ քարե, միջհարկային ծածկը՝ երկաթբետոնե, տանիքը՝ թիթեղյա, արտաքին դուռը՝ երկաթյա։ Գնահատողի կողմից ներքին հարդարման ընդհանուր գնահատականը 7 միավորանոց սանդղակով՝ 3,5։ Տրանսպորտային մատչելիությունը գնահատված է՝ լավ։ Ենթակառուցվածքներից առկա են՝ ջրամատակարարում, էլեկտրամատակարարում և կոյուղի։
Հաշվի առնելով գույքի փաստացի վիճակը և դրա շահագործման նպատակով պահանջվող ներդրումների ծավալը՝ պետական գույքի արդյունավետ կառավարման տեսանկյունից Գույքը վարձակալությամբ տրամադրելը նպատակահարմար չէ, ուստի Գույքը առաջարկվում է ներկայացնել օտարման, ինչի արդյունքում պահանջվող ներդրումները կիրականացվեն գնորդի կողմից։
ՀՀ կառավարության 18.08.2021թ. թիվ 1363-Ա որոշմամբ սահմանվել է ՀՀ կառավարության 2021-2026թթ. ծրագիրը, որի 6.7 կետով հաստատվել է «Պետական գույքի արդյունավետ կառավարում» բաժինը։ Ծրագրի համաձայն սահմանվել է գույքի արդյունավետության և գրավչության բարձրացմանը, միասնական բազայի հաշվառմանը, բնակչության սոցիալ-տնտեսական խնդիրների լուծմանն ուղղված մի շարք կատարման ենթակա միջոցառումներ։ Քաղաք Երևան, Դավթաշեն Հալաբյան փողոց 48 շենք, 43 ոչ բնակելի տարածք հասցեում գտնվող անշարժ գույքի օտարումը բխում է ՀՀ կառավարության 2021-2026թթ. ծրագրի պահանջներից։
«Պետական գույքն օտարելու մասին» ՀՀ կառավարության որոշման նախագծի ընդունման արդյունքում նախատեսվում է Հայաստանի Հանրապետության պետական բյուջե ապահովել լրացուցիչ դրամական մուտքեր։
